ጃዋር፡ ብ2003 ኣብ 17 ዓመተይ እየ ንትምህርት ንደገ ወፂአ፡ እናተመላለስኩ ድማ ትምህርተይ ይቕፅል ነይረ። ምስ መንግስቲ ዝነበረኒ ርክብ እናሓርፈፈ ምስ መፀ፡ እዚ ሐዚ ብማሕበራዊ ሚድያ ዝገብሮ መይላ ቃልሲ ንምክያድ ወሲነ። ኣብ ዝሓለፉ ዓመታት በዚ ንሕና ዝመረፅናዮ እስትራተጂ ቃልሲ ብመሕበራዊ ሚድያን ብአካዳሚን እናካየድና ፀኒሕና። እቲ ቃልሲ ሐዝ'ውን ኣይተዛዘመን፡ ግን ድማ ኣብቲ ስርዓት ለውጢ ንምምፃእ ኣኽኢሉና እዩ። ሃዋህው ፖለቲካ ናይዛ ዓዲ እናሰፍሐ መፂኡ እዩ። ናብ ሓቀኛ ዲሞክራሲ እንገብሮ ስግግር እናተፈጠነ ይርከብ። ካብዚ ኣንፃር፡ ኣብ ውሽጢ ዓዲ ኣቲኻ ምስራሕ ተመራፃይ'ዩ። ብፍላይ እቲ ከይዲ ስግግር፡ ብምሁሮ፣ ሚድያን ህዝብን ኣተሓባቢርካ ኣብቲ ገዛኢ ግንባር ፅዕንቶ ፈጢርካ ናብ ስግግር መንግስቲ ብቕልጡፍ ከምርሕ አለዎ። ተቓወምቲ ውድባት ድማ ጎልቢቶም ነቲ ስግግር መንግስቲ ክሕግዙ ምግባር ኣድላይ'ዩ። ኣብዚ ጉዳይ ክሳዕ ሐዚ ዘለኒ ትምህርትን ልምድን ንምክፋል ድልው እየ። ማዕኸናት ዜና ንምምራሕን ንምውዳብን ኣገዳሲ'ዩ ኢለ ስለዝኣመንኩ ኣብዚ ግዜ ናብ ዓደይ ንኽምለስ ወሲነ ኣለኹ። ቢቢሲ፦ ንስኻ እትፍለጠሉ ስልቲ ቃልሲ ኣሎ። ድሕሪ ሕዚ እቲ ስልቲ ንሱ ድዩ ክቕፅልስ ሐድሽ መገዲ ኣለካ?
